Den smadrede gamle skole ved eternitgrunden er nu endelig på vej til at blive revet ned.

Så er der nyt om Aalborgs måske største øjebæ, som mange ynder at kalde den faldefærdige skolebygning på hjørnet af Østre Allé og Sohngårdsholmsvej over for den gamle eternitgrund. Efter flere års tovtrækkeri om grunden, og ikke mindst, hvad der må bygges på den, så melder Aalborg Kommune i dag ud, at det nu for første gang ser ud til, at der er en løsning på vej. - Det er absolut en lokalitet, der har generet mange gennem lang tid. Heldigvis ser det nu ud til, at vi kan komme videre med den sag ud fra det gældende plangrundlag, som vi besluttede her for ikke så længe siden, siger Jan Nymark Thaysen i dag. Venstrerådmanden for By og Land i Aalborg fortæller til TV2 Nord, at kommunens medarbejdere for første gang i lang tid, nu er i såkaldt konstruktiv dialog med ejeren af grunden, om hvad der skal bygges for at afløse de faldefærdige skolebygninger. - Jeg ved i hvert fald, at der er en fælles forståelse af, hvordan vi nu kan lande den i forhold til det plangrundlag, der er blevet vedtaget. Lykkebos arkitekt på den her sag og vores medarbejdere sidder og prøver at lave et fælles projekt, der holder sig inden for rammerne. Det er jo det vigtigste, for så er det jo, vi kan komme videre, forklarer Jan Nymark Thaysen. Aalborg Kommune solgte Alléskolen til boligselskabet Lykkebo i 2003. Først skulle der være bygget en etageejendom på 16 etager, så blev det sat ned til 8 etager og i efteråret besluttede et politisk flertal så, at der højest måtte bygges 4-6 etager. Det er blandt andet indsigelser fra naboer til grunden, der har fået nedsat højden på byggeriet. - Det har været en rimelig svær proces. Meget kompliceret fordi der dukker hele tiden nogle nye krav op af forskellig slags fra myndighederne. Det bliver dejligt at få den her lukket, siger Jan Nymark Thaysen. Ejeren af grunden Lykkebo vil ikke udtale sig i et interview til TV, men selskabets direktør Rasmus Haukrogh skriver til TV2 Nord i en mail, at de ser positivt på, at en løsning ser ud til at være på vej. - Vi forventer at kunne justere til de detaljer, vi er nået til enighed om inden for de næste 2-3 uger, hvorefter vi vil afvente kommunens tidsplan for endelig godkendelse af lokalplanen. Først herefter kan vi lave vores interne tidsplan for færdiggørelse, skriver Rasmus Haukrogh. På grund af bygningens stand og den omfattende hærværk har Lykkebo for nyligt afspærret de smadrede døre og vinduer i stueetagen med træplader. Se hele indslaget her: